**ТРИТЕ ПРАСЕНЦА И НОВИЯТ ВЪЛК. ПРИКАЗКА С НЕОЧАКВАН КРАЙ.**

**СОФИЯ БОЯНОВА МУТАФЧИЕВА**, Основно училище „Петко Рачев Славейков“, град Бургас, 5 клас

Във всички приказки вълкът е показван като лош, безмилостен и коварен. Той никога не се променя, остава си все същият отрицателен герой. Нека обаче да видим дали вълкът не може да бъде различен, даже симпатичен.

Живели някога в близост до една горичка три неразделни братчета-прасенца. Те споделяли малка, но уютна къщичка, в която били израснали от раждането си. Минали години и прасенцата пораснали, но за жалост къщата не растяла-била толкова малка, колкото да събере три малки прасенца. Затова те решили да се разделят и заживеят отделно, защото освен, че пораснали на големина, те вече имали различни интереси и вкусове.

Първото било земеделец и направило къщичката си от слама, която събирало упорито цяло лято. Второто било дърводелец и издигнало дървена къщичка, която майсторило с месеци, а третото направило къщичката си от тухли, които купило от местната фабрика за тухли.

По същото това време в гората живеел един самотен вълк. Той дочул по горското радио, че трите неразделни прасенца са станали собственици на самостоятелни къщи и вече не живеят заедно. Решил да изяде и трите, защото от дълго време не бил хващал нито едно животно. Трябва да кажем, че този вълк, освен всичките си останали качества, бил и доста мързелив.

Застанал Вълчо пред къщичката от слама на първото прасенце и с мил гласец го помолил да отвори вратата. Първото прасенце обаче било умно, то заподозряло жестокия план на вълка,/ все пак във всички приказки той изяждал я козленца, я прасенца, я момиченца и техните баби/, затова прасенцето залостило още по-здраво вратата и даже сложило желязна верига. Вълкът се ядосал, настръхнал от яд и решил да разруши къщичката на прасенцето, та то да няма къде да се крие.... Духнал Вълчо с всички сили, но къщичката не помръднала. Духнал втори път, но пак нищо не се случило. Какво разочарование било за него да вижда как къщичката на прасенцето стои стабилна, въпреки неговите безкрайни усилия да я издуха. Седнал вълкът на полянката и се разплакал. За първи път той се чувствал виновен, че никога не е спортувал, нали бил един мързелив вълк. След като рядко улавял някакво животно, /което било или остаряла жаба, която не можела да скача или пък болно пиле, което не можело да лети/, вълкът и не успявал да се е храни редовно и здравословно, затова и мускулите му били слаби. Прасенцето, което било добра душа, както всички останали прасенца, като чуло хълцането и видяло сълзите на нещастния вълк, отворило вратата на къщичката си и седнало при него. Започнало да го успокоява и даже му дало кърпичка да изтрие сълзите си.

Тази прасчова постъпка трогнала вълка, докоснала сърцето му и го накарала да се почувства специален /тъй като той никога не бил получавал любов, защото винаги е отрицателен герой в приказките/. Нещо в него се пречупило и от хищен и свиреп звяр, той се превърнал в най-кротък и грижовен обитател на гората. Прегърнал силно прасенцето и му обещал вечно приятелство. Заклел се да го пази и да се грижи за него до края на живота си. Прасенцето било толкова щастливо, че извикало двете си братчета, за да отпразнуват новото, необичайно приятелство.

Двете братчета веднага се отзовали на поканата. Доприпкали, викащи от радост и въртящи щастливо малките си розови опашки. Те се радвали, че братчето им има толкова силен горски защитник. Вълкът бил отворил широко сърцето си за нови приятели, затова предложил и на другите две прасенца своето приятелство и закрила. Братчетата на първото прасенца били както всички прасенца с добри сърца и веднага прегърнали Вълчо като верен приятел. Танцували и пеели щастливо за тази нова и необикновена дружба между прасенца и вълк.

Вълкът толкова силно преживял това да бъде обичан и харесван, че решил да стане вегетарианец. Как да яде месо, когато това застрашавало живота на приятелите му. С трите прасенца засадили градина със зеленчуци и плодове и започнали да се хранят здравословно и всеки ден да спортуват. Резултатите от доброто хранене и активния спорт дошли скоро. В гората се провело състезание по хвърляне на гюле, което вълкът спечелил, защото бил сит и със силни мускули.

Цялата тази промяна довела и до друга. Тъй като първите две къщички се оказали не толкова стабилни, а третата не била добре построена, вълкът намерил рециклирани материали, за да направят нова, здрава и екологична къщичка, в която всички да живеят заедно. Той обяснил на прасенцата, че не трябва да се отсичат дърветата, защото те ни дават кислород, не трябва да коси тревата, защото с нея се хранят дивите животни, а от комините на фабриките за тухли излиза много мръсен пушек, който замърсява въздуха. Всичко това той научил от горското екологично списание, което обитателите на гората получавали веднъж месечно. На покрива на къщичката сложил слънчеви панели, за да имат естествена енергия, която не замърсява природата. Четиримата приятели заживели щастливо и задружно. Сигурно така живеят и до днес.

Поуката от приказката е, че доброто у всички съществува, но трябва да бъде намерено, като го потърсиш с добро отношение. Също така, че всеки може да се промени, когато е обичан.

На следващо място-важно е да се храним редовно и здравословно, да спортуваме, за да бъдат телата ни здрави и силни.

Трябва да сме грамотни, за да можем да научаваме нови и важни за живота ни неща, като например такива, каквито вълкът научил от горското списание.

Трябва да обичаме Природата и да се грижим за нея, като използваме енергия, която не я замърсява, да работим с преработени материали, вместо да купуваме нови.